סמדר שיר עם אות ספר הזהב
**סמדר שיר-סידי** (נולדה ב-10 בספטמבר 1957) היא סופרת, עיתונאית, מחזאית ופזמונאית ישראלית. כתבה למעלה מ-400 ספרים.

ביוגרפיה
--------

שיר נולדה בשם סמדר שיינמן וגדלה בתל אביב. אמה הייתה מורה ואביה היה מהנדס. היא בוגרת בית הספר התיכון הדתי "צייטלין" ולימודי ספרות ופילוסופיה כללית באוניברסיטת תל אביב. את שם העט סמדר שיר (שנהפך לאחר מכן לשמה הרשמי) בחרה בעצת הסופרת תרצה אתר כדי שבבית הספר הדתי לא ידעו שהיא כותבת בעיתונים חילוניים. 

שיר החלה לכתוב בגיל חמש, ובגיל שמונה הייתה ע"ק (עיתונאית קטנה) בשבועון הילדים "הארץ שלנו" ומאוחר יותר הייתה כתבת נוער ב"מעריב לנוער". את ספרה הראשון, "מונולוגים של נערה", כתבה בגיל 16. היה זה ספר שירים, אשר בעקבותיו כתבה במעריב לנוער את המדור "דברים קטנים" - אשר בעקבותיו ערכה במעריב לנוער מדור בשם זה, ובעקבותיו יצאו לאור הספרים "שירי רחוב", "עוד שירי רחוב", "עלא כיפאק", "שירים זרוקים" ו"דברים קטנים ומדליקים". 

הקשר שלה עם הקוראים הצעירים העמיק אחרי שהפכה לאם בעצמה, ובעקבות כך כתבה ספרים וסדרות שמיועדים לילדים כמעט מגיל אפס. בכך הפכה לאחת מסופרי הילדים והנוער המצליחים בארץ. בין השאר כתבה את סדרות ספרי הילדים "צוציק", "גלי", "נמרודרורוני" ו"יויו".

למבוגרים כתבה שיר שישה רומנים שהיו לרבי מכר וזכו ב"ספרי זהב" (מכירות של 20 אלף עותקים לפחות): "מגירות אהבה נעולות", "כתם לידה", "רומן אמיתי", "אין בעולם אהבה כמו", "אמא, תחייכי!" ו"הגבר שלך".

שיר ומשפחתה התגוררו תשע שנים במיניאפוליס, ארצות הברית. בשנים אלה פרסמה שבעה ספרי ילדים באנגלית וגם כתבה את "ספר השמות העבריים לילדים אמריקניים", אשר ראה אור בהוצאת "הארפר אנד רואו" ומופץ עד היום ברחבי העולם. כמו כן תרגמה ספרים רבים מאנגלית לעברית.

שיר כתבה שירים רבים, בעיקר לזמר הים-תיכוני, לזמר הרוק הישראלי ולקלטות ילדים. בין שיריה המפורסמים נמנים "נפרדנו כך" ו"אישה בונה אישה הורסת" (אבנר גדסי), "לדמעות שלך יש פה", "נסיכה של שמחה", "כוכב מזל שלי" ו"אם תאהב אותי" (שרית חדד), "חיים שלי" (זהבה בן), "כשאת שותקת" (אבי סינואני ושלומי שבת), "אתה בליבי" (אורנה ומשה דץ עם יוסי אזולאי), "בטבעת זו" (ליאור פרחי), "באמצע הקיץ" ו"אתמול" (איתן מסורי), "ילדה קטנה" (גבי שושן), "את יפה" (עידן יניב) ו"משהו ממני" (הראל סקעת). שירי הילדים שכתבה ידועים בעיקר בביצועם של אורנה ומשה דץ, בקלטות הילדים "בא לי מסיבה לי" ו"טיף וטף". 

בשנת 2004 הוציאה את קלטת הילדים "אמא משחקושקוש", אשר כללה שירים שכתבה, הלחינה וביצעה בעצמה.

לשיר שני טורים אישיים, שבועיים, בידיעות אחרונות: "אמא מספרת" במוסף "זמנים מודרניים" ו"סמדר, תגידי" במוסף "פיוז", בו היא עונה על שאלות של בני נוער. מרבה לפרסם כתבות וראיונות בנושאי חינוך, משפחה וחברה. כמו כן כותבת מדי שבוע בעלוני תנועת מבראשית, ליסודי ולגן, בתקווה לחבב את פרשות השבוע על ילדים ולקרבם למורשת היהודית.

שיר הייתה העורכת הראשונה של מגזין הילדים "עולמו של דיסני" ועם הזמן אף פרסמה בו סיפורים בהמשכים.

בנוסף כתבה ותרגמה שיר מחזות זמר לילדים בחנוכה כגון: "סיסי הנסיכה" (1998), "בת הים הקטנה" (1999), "בילבי" (1999), 2000, 2005), "קטנטנות" (2002), "תום סויר והאקלברי פין" (2003), "אלאדין" (2004), "נסיך האגדות" (2005), "עלי באבא וארבעים השודדים" (2009), ועוד.

במפגש עם ילדים, כשהיא נשאלה עד מתי תכתוב, ענתה: 

> 
> אני אכתוב תמיד מפני שאני כותבת, קודם כל, לעצמי – לילדה שבתוכי, לנערה שעדיין לא התבגרה, לאישה שעדיין מחפשת תשובות ועדיין חולמת על ימים טובים.
> 
> 
> 
> 

בשנת 2007 זכתה בפרס אקו"ם, בתחום ספרות ילדים ונוער, על ספרה "העשירי".

בשנת 2008 הופצה קלטת הילדים "חי, דק וצ'פצ'ולה" לה כתבה את התסריט, אשר שנה לאחר מכן קיבלה עליה אלבום פלטינה עקב מכירת 40,000 עותקים שלה.

בשנת 2009, כאשר התאבד הבדרן דודו טופז, פרסמה שיר כי הם קיימו רומן בעת שהיא הייתה בת 14 והוא בן 25, ובכתבה סיפרה ששירהּ "נפרדנו כך" נכתב בהשראת הפרידה ביניהם.
עם זאת, בתוכנית מצעד "הגברים מאחורי השירים" ששודרה בערוץ הבידור הישראלי, סיפרה שיר כי מילות השיר נכתבו לאחר שנער תלמיד כיתה י"ב נפרד ממנה כשהייתה בכיתה ט'.

בשנת 2011 זכתה באות ספר הזהב של התאחדות הוצאות הספרים בישראל על מכירת 20,000 עותקים מספרה "שירת מרים", שיצא לאור בהוצאת ידיעות ספרים.

בשנת 2013 זכתה שיר באות ספר הזהב על ספרה "גאליס - הקיץ של רונה ודורי". הספר מבוסס על סדרת הטלוויזיה "גאליס", לאחריו כתבה שיר את "גאליס - הכוכבים של יולי", "גאליס - ליעם הולך בעקבות הלב", "גאליס - יונתן ודני במבצע מקסיקני" ו"גאליס - מתחילים מחדש" המבוססים גם הם על הסדרה.

שיר ידועה בכתיבתה המעודדת את מקומה של האם במשפחה. דבר זה מתבטא בשירים שלה כגון "חיים שלי", הטורים אותם היא מפרסמת ועוד.

### חיים אישיים

שיר נשואה לפרופסור עמי סידי, מנהל המחלקה האורולוגית במרכז רפואי וולפסון ולהם חמש בנות (בתם הרביעית היא השחקנית לשעבר ורופאת הילדים כרמל סידי) ובן. 

שיר מתגוררת בסביון.

באור יהודה נקרא מעגל תנועה על שמה.

ספרים שכתבה
-----------

| רשימת ספרים (חלקית) |
| --- |
| שם הספר | הוצאה | שנה | הערות |
| מונולוגי של נערה | אל"ף | 1975 |  |
| שירי רחוב | ספריית מעריב | 1982 |  |
| האוHOW | הוצאת אלישר | 1982 | עם דודו דותן ויפתח אלון |
| פתקים | הוצאת סטימצקי תמוז | 1987 |
| דפי של רפי - לנצח? | הוצאת מעריב | 1987 |  |
| התיכוניסטים 1 - אהבת קיץ | ספריית מעריב | 1989 |  |
| התיכוניסטים 2 - בין שנינו | ספריית מעריב | 1989 |  |
| התיכוניסטים 3 - שישה עשר נרות | ספריית מעריב | 1989 |  |
| כמעט אמא | ספריית מעריב | 1990 |  |
| התיכוניסטים 5 - קצת בצד, קצת לבד | ספריית מעריב | 1990 |  |
| מסיבת פיג'מות 1 - דווקא השבוע | ידיעות ספרים | 1994 |  |
| מסיבת פיג'מות 2 - הסוד של סיון | ידיעות ספרים | 1994 |  |
| מסיבת פיג'מות 3 - עיניים כחולות | ידיעות ספרים | 1995 |  |
| מסיבת פיג'מות 4 - כמו דוגמניות | ידיעות ספרים | 1996 |  |
| גלי מכיתה ג' | ידיעות ספרים | 1997 |  |
| גלי לא מגלה סודות | ידיעות ספרים | 1998 |  |
| גלי כותבת יומן | ידיעות ספרים | 1998 |  |
| גלי אוספת זכרונות | ידיעות ספרים | 1999 |  |
| גלי שולחת מכתבים | ידיעות ספרים | 2001 |  |
| קטנטנות | ידיעות ספרים | 2001 |  |
| גלי מציעה חברות | ידיעות ספרים | 2002 |  |
| רומן אמיתי | ידיעות ספרים | 2002 |  |
| גלי וחבורת לב-זהב | ידיעות ספרים | 2003 |  |
| גלי ותעלומת הנסיכה | ידיעות ספרים | 2004 |  |
| גלי ב"כוכב נולד" | ידיעות ספרים | 2004 |  |
| גלי מארגנת מסיבות | ידיעות ספרים | 2004 |  |
| גלי במבצע דיאטה | ידיעות ספרים | 2005 |  |
| גלי ו"מועדון המקובלים" | ידיעות ספרים | 2005 |  |
| גלי דוגמנית ליום אחד | ידיעות ספרים | 2005 |  |
| גלי בעולם מתוק, אך מר | ידיעות ספרים | 2006 |  |
| גלי בין שני בנים | ידיעות ספרים | 2006 |  |
| גלי והעגיל הכחול | ידיעות ספרים | 2006 |  |
| גלי והמכה השלישית | ידיעות ספרים | 2007 |  |
| גלי שמאחורי הזוגות | ידיעות ספרים | 2007 |  |
| גלי מלכת החיוכים | ידיעות ספרים | 2007 |  |
| גלי בשמלה ירוקה | ידיעות ספרים | 2008 |  |
| גלי נולדה למעוד | ידיעות ספרים | 2008 |  |
| גלי מאמצת חבר | ידיעות ספרים | 2008 |  |
| גלי במשימת הישרדות | ידיעות ספרים | 2009 |  |
| גלי לומדת לחסוך | ידיעות ספרים | 2009 |  |
| גלי והבית על העץ | ידיעות ספרים | 2009 |  |
| גלי משחקת אותה | ידיעות ספרים | 2010 |  |
| גלי והסבתא השלישית | ידיעות ספרים | 2010 |  |
| גלי והחצ'קון הראשון | ידיעות ספרים | 2010 |  |
| קסדת הקסם 1: אדום - אדום זה לא חלום | ידיעות ספרים | 2011 |  |
| קסדת הקסם 2: מחונן אבל לא חנון | ידיעות ספרים | 2011 |  |
| שירת מרים | ידיעות ספרים | 2011 | אוטוביוגרפיה |
| גלי ופיית השיניים | ידיעות ספרים | 2011 |  |
| גלי עוברת דירה | ידיעות ספרים | 2011 |  |
| גלי מול המלך | ידיעות ספרים | 2011 |  |
| קסדת הקסם 3: כשיש קסם - אין חרם | ידיעות ספרים | 2012 |  |
| יומני החופש הגדול: העונה הראשונה | ידיעות ספרים | 2012 |  |
| גאליס 1: הקיץ של רונה ודורי | ידיעות ספרים | 2012 |  |
| גלי פתגם לי | ידיעות ספרים | 2012 |  |
| קסדת הקסם 4: מבצע הר געש | ידיעות ספרים | 2013 |  |
| יומני החופש הגדול: העונה השנייה | ידיעות ספרים | 2013 |  |
| גאליס 2: הכוכבים של יולי | ידיעות ספרים | 2013 |  |
| אמא, תחייכי! | ידיעות ספרים | 2013 | רומן מתח למבוגרים |
| גלי מרכיבה משקפיים | ידיעות ספרים | 2013 |  |
| כוכב הצפון: העונה הראשונה | ידיעות ספרים | 2014 |  |
| גאליס 3: ליעם הולך בעקבות הלב | ידיעות ספרים | 2014 |  |
| גלי בחורשת האקליפטוס | ידיעות ספרים | 2014 |  |
| גאליס 4: יונתן ודני במבצע מקסיקני | ידיעות ספרים | 2015 |  |
| מועדון החנונים - העולם על פי יותם | ידיעות ספרים | 2015 |  |
| גאליס 5: מתחילים מחדש | ידיעות ספרים | 2016 |  |

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **סמדר שיר** |
| ויקישיתוף תמונות ומדיה בוויקישיתוף: **סמדר שיר** |

* סמדר שיר, במיזם "אישים" לתיעוד היצירה הישראלית
* סמדר שיר, באתר שירונט
* סמדר שיר, באתר MusicBrainz (באנגלית)
* סמדר שיר, דף שער בספרייה הלאומית
* סמדר שיר, בלקסיקון הספרות העברית החדשה
* סמדר שיר, ב"לקסיקון הספרות העברית החדשה"
* רשימת הפרסומים של סמדר שיר, בקטלוג הספרייה הלאומית
* סמדר שיר, ב"לקסיקון הסופרים העברים בהווה"
* מילים לשירים של סמדר שיר, באתר "שירונט"
* סמדר שיר בפרויקט "קסם של סיפור"
* סמדר שיר, קופים הם לפעמים געגועים לבוטן, באתר ynet, 8 באפריל 2007
* רבקי גולדפינגר, רתיעה מיהדות? ריאיון עם סמדר שיר, באתר News1 מחלקה ראשונה, 12 במאי 2007
* סמדר שיר, ים של דמעות, באתר ynet, 8 באוגוסט 2008
* סמדר שיר, יחידה משפחתית, באתר ynet, 15 במרץ 2010
* ראש בראש, באתר "עברית"
* אתר למנויים בלבד סמדר שיר, נפרדנו כך, הייתה שממה, באתר "ידיעות אחרונות", 26 באפריל 2020
* סרטונים סמדר שיר, במיזם "סופרים קוראים" של המרכז לספריות וספרות בישראל
* מידע על סמדר שיר בקטלוג הספרייה הלאומית

הערות שוליים
------------

1. ↑  לאה אתגר, משה דץ וסמדר שיר מקבלים אלבום פלטינה מפנינה אדרי, באתר נוצץ, 3 בנובמבר 2009
2. ↑  עדי משחקת אותה, באתר ישראל היום, 5 בפברואר 2012
3. ↑  סמדר שיר, אהבה ראשונה, ראיון אחרון, באתר ynet, 20 באוגוסט 2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267912605171
* BnF: cb146288369 (data)
* GND: 135643899
* ISNI: 0000 0000 7845 2307
* LCCN: n83013967
* MusicBrainz: 4be6dd8f-f0ad-4fba-9602-c3fbf471face
* NTA: 15250107X
* SUDOC: 131027638
* VIAF: 98211564
* WorldCat: lccn-n83013967

 |